
Дзюдо
Екатеринбург щытекIуахэр
Урысейм дзюдомкIэ пашэныгъэр къыщыхьыным теухуауэ Екатеринбург щекIуэкIа зэхьэзэхуэм щытекIуащ Нэгуэр Айданэ.
2012 гъэм ныбжьыщIэхэм я Урысей зэхьэзэхуэм жэз медаль, нэгъабэ щIалэгъуалэм я Европэ чемпионатым ещанэ увыпIэр къыщызыхьа Нэгуэр Айданэ и дежкIэ иджырей дыщэр ипэкIэ ича лъэбакъуэщ. ЗэIущIиплIым ящыщу кIэухырщ нэхъ пасэу иухыну абы къемыхъулIар. Иужьрей зэIущIэм и хьэрхуэрэгъуу щыта, илъэс 18 ныб-жьым нэсхэм я деж Урысейм пашэныгъэр къыщыхьынымкIэ я нэгъабэрей зэпеуэм щытекIуа Усовэ Кристинэ дахэу хигъащIэри, бжьыпэр иубыдащ.
Килограмми 100 зи хьэлъагъхэм цIыхухъухэм я деж жэз медаль къыщихьащ Хъурсинэ Залымхъан. Ар 2013 гъэм Урысейм и вице-чемпионщ.
Мэремыкъуэ Динарэ.
Кикбоксинг
Ульяновск къапоплъэ
«КИТЭК» профессиональнэ лигэм кикбоксингымкIэ и дунейпсо зэхьэзэхуэ Мэзкуу щекIуэкIащ. Ступеньков Юрий и фэеплъ зэпеуэм Урысейм, нэгъуэщI къэралхэм я спортсменхэр зэхуишэсат.
Килограмм 75-рэ зи хьэлъагъ гупым я деж щытекIуащ Къэбэрдей-Балъкъэр къэрал мэкъумэш университетым и студент, Налшык къалэ и курыт еджапIэ №31-м и «КЭМПО» спорт клубым и гъэсэн Бахъсэн Рэмэзан. Абы и тренерыр Къудей Алимщ. КIэух зэпеуэм ар куэдкIэ ефIэкIри Мэзкуу щыщ, нэгъабэ Урысей Кубокым къыщыхэжаныкIа Машков Тимофей текIуэныгъэр къыфIихьащ.
Зэхьэзэхуэм дыжьын медаль щызыIэригъэхьащ «КЭМПО» спорт клубым зыщызыгъасэ Дыгуэрлы Замир (кг 60). Абы и хьэрхуэрэгъуу щытащ Тыва республикэм щыщ Монгуш Тимур.
ЩIалэхэр кикбоксингым и фулл-контакт IыхьэмкIэ Урысей чемпионатым и кIэух зэпеуэу мэлыжьыхьым и 7-12-хэм Ульяновск къалэм щекIуэкIынум хэтынущ. Абы и пэ къихуэу зыгъэсэныгъэхэр Подмосковьем щрагъэкIуэкIынущ.
УЭРДОКЪУЭ Идар.
Дыщэ медали 6
Кикбоксингым и К-1 IыхьэмкIэ Урысей Ипщэм пашэныгъэр къыщыхьынымрэ чемпионатрэ щекIуэкIащ Къэрэшей-Шэр-джэсым и Домбей щIыпIэм. НыбжьыщIэхэмрэ кадетхэмрэ я зэпеуэм КъБР-м и командэ къыхэхам екIуу зыкъыщигъэлъэгъуащ икIи япэ увыпIи 6 щызыIэригъэхьащ.
Я хьэлъагъ елъытауэ зыхэта гупхэм щытекIуащ БищIо Астемыр, Хьэмдэхъу Артур, Къурмэн Дианэ, Ефэнды Залым сымэ. Нэхъыжьхэм я деж БжыкIший Аслъэнрэ Ржевская Еленэрэ псоми щефIэкIащ. Ахэр зэпеуэм хуагъэхьэзыращ тренерхэу Къудей Алим, Сасыкъ Анзор, Ефэнды Заур, Гъудэ Рустам сымэ.
Ди спортсменхэм Урысейм пашэныгъэр къыщыхьынымкIэ чемпионатым хэтыну Iэмал ягъуэтащ. Ар гъатхэпэм и кIэухым Калининград щекIуэкIынущ.
Уэрдокъуэ Азэмэт.
